එක් ගමකට එක් වැඩක් ව්‍යාපෘතිය සඳහා රඹුක්කන මැතිවරණ කොට්ඨාසයට රුපියල් අටකෝටි අනූ ලක්‍ෂයක මුදලක් වෙන් කර ඇති බව රඹුක්කන ප්‍රාදේශීය ලේකම් පී. එම්. බෙලිගම්මන මහතා පැවැසීය.ආර්ථික සංවර්ධන අමාත්‍යාංශයේ මූලිකත්වයෙන් දීප ව්‍යාප්තව ක්‍රියාත්මක කෙරෙන ගම නැගුම “එක ගමකට එක් වැඩක්” ව්‍යාපෘතිය ක්‍රියාත්මක කිරීම සඳහා රඹුක්කන මැතිවරණ කොට්ඨාසයේ ග්‍රාම නිලධාරි වසම් අනූනවයක ව්‍යාපෘති 89ක් සඳහා මේ මුදල ලබාදී ඇති බවත්, ඒ සඳහා යෝජිත ව්‍යාපෘති ඇස්තමේන්තු කිරීම මාර්තු මස 15 ට ප්‍රථම සකස් කර අප්‍රේල් මස ව්‍යාපෘති ආරම්භ කර ජූනි මස 31 ට ප්‍රථම ව්‍යාපෘති අවසන් කිරීමට නියමිත බව බෙලිගම්මන මහතා වැඩිදුරටත් කීය.ආර්ථික සංවර්ධන ඇමැති බැසිල් රාජපක්‍ෂ මහතාගේ මූලිකත්වයෙන් සබරගමු පළාත් ප්‍රධාන ඇමැති මහීපාල හේරත්, කෑගල්ල දිස්ත්‍රික් පාර්ලිමේන්තු මන්ත්‍රී කනක හේරත් මහත්වරුන්ගේ උපදෙස් පරිදි මෙම ව්‍යාපෘති සියල්ල සිදු කෙරෙන අතර ව්‍යාපෘති අධීක්‍ෂණ කටයුතු ප්‍රාදේශීය ලේකම් කාර්යාලය, දිස්ත්‍රික් ලේකම් කාර්යාලය එක්ව සිදු කෙරෙන බවද පවසා සිටී..